CELEX: 32004R1138
Language: hu
Date: 2004-06-21
Title: A Bizottság 1138/2004/EK rendelete (2004. június 21.) a repülőtereken található szigorított biztonsági területek kritikus részeinek közös meghatározásáról

22.6.2004   
            
            
               HU
            
            
               Az Európai Unió Hivatalos Lapja
            
            
               L 221/6
            
         
      A BIZOTTSÁG 1138/2004/EK RENDELETE
   
   (2004. június 21.)
   a repülőtereken található szigorított biztonsági területek kritikus részeinek közös meghatározásáról
   (EGT vonatkozású szöveg)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a polgári légiközlekedés biztonsága területén közös szabályok létrehozásáról szóló, 2002. december 16-i 2320/2002/EK európai parlamenti és tanácsi rendeletre (1) és különösen annak 4. cikke (2) bekezdésére, illetve mellékletének 2. 3. a) pontjára,
   mivel:
   
               (1)
            
            
               A 2320/2002/EK rendelet értelmében a Bizottságnak a szigorított biztonsági területek kritikus részeire vonatkozóan közös meghatározást kell hoznia. E közös meghatározás alá kell vonni legalább a repülőtér azon részeit, amelyekre az induló utasok átvizsgálás után beléphetnek, illetve amelyeken keresztül az induló poggyásztéri csomagok átvizsgálás után áthaladhatnak, illetve ott tárolhatók.
            
         
               (2)
            
            
               A személyzet minden tagját, beleértve a légiszemélyzetet is, és a náluk található tárgyakat át kell vizsgálni a szigorított biztonsági területre való belépésük engedélyezése előtt.
            
         
               (3)
            
            
               Ez alól kivételt képeznek a repülőtér azon területei, amelyen az induló poggyásztéri csomagok átvizsgálás után áthaladhatnak vagy tárolhatók, feltéve, hogy a csomagot biztosították, és a biztonsági fokozat megsértése nélkül átvizsgálatlan személyzet kezelheti azt. Intézkedéseket kell hozni annak biztosítása érdekében, hogy az ilyen biztosított csomagot ne bolygassák meg, mielőtt azt a repülőgépre rakják.
            
         
               (4)
            
            
               Azokon a repülőtereken, ahol csak kis létszámú személyzetnek van belépési joga a szigorított biztonsági területekre, mérlegelni kell a biztonság megerősítése, illetve a működési hatékonyság biztosítása iránti szükséglet között.
            
         
               (5)
            
            
               Az át nem vizsgált személyzet számára a repülőtér szigorított biztonsági területeinek kritikus részeire való belépés csak azzal a feltétellel engedélyezhető, ha őket mindenkor a személyzet valamely átvizsgált és illetékes tagja kíséri.
            
         
               (6)
            
            
               Ahol át nem vizsgált személyek bejuthattak a szigorított biztonsági területek kritikus részeire, ott teljes körű biztonsági ellenőrzést kell lefolytatni annak biztosítása érdekében, hogy a szigorított biztonsági területek kritikus részein tiltott tárgyak ne legyenek találhatók. Amennyiben a kritikus részeket nem tartják fenn folyamatosan, akkor azok újbóli létrehozásukat közvetlenül megelőzően e részeken teljes körű biztonsági ellenőrzést kell lefolytatni.
            
         
               (7)
            
            
               Az e rendeletben előírt rendelkezések összhangban vannak a 2320/2002/EK rendelet 9. cikk (1) bekezdésével létrehozott bizottság véleményével,
            
         ELFOGADTA EZT A RENDELETET:
   1. cikk
   (1)   Azon repülőtereken, ahol a személyzet több mint 40 tagja rendelkezik a szigorított biztonsági területekre való belépést engedélyező repülőtéri azonosító kártyával, a szigorított biztonsági területek kritikus részei legalább a következők:
   
               a)
            
            
               a repülőtér bármely olyan része, amelyre az induló utasok, beleértve azok kézipoggyászait, átvizsgálás után beléphetnek;
            
         
               b)
            
            
               a repülőtér bármely olyan része, amelyen átvizsgálás után a poggyásztéri csomag haladhat át vagy tárolható, amennyiben a csomag nem biztosított.
            
         (2)   Az 1. bekezdés alkalmazásában a repülőtér bármely részét a szigorított biztonsági terület kritikus részének kell tekinteni, amíg:
   
               a)
            
            
               az induló utasok, beleértve azok kézipoggyászait, átvizsgálás után ott tartózkodnak;
            
         
               b)
            
            
               az induló poggyásztéri csomag átvizsgálás után ott áthalad vagy ott tárolják, amennyiben a csomagot nem biztosították.
            
         (3)   Az (1) és (2) bekezdés alkalmazásában bármely repülőgépet, buszt, kézikocsit vagy egyéb közlekedési eszközt, illetve beszállófolyosót vagy utashidat a repülőtér részének kell tekinteni.
   2. cikk
   E rendelet alkalmazásában „biztosított csomag” az átvizsgált induló poggyásztéri csomag, amely fizikailag védett abból a célból, hogy abba utólag semmiféle tárgyat ne lehessen betenni.
   3. cikk
   Azon repülőtereken, ahol a személyzet legfeljebb 40 tagja rendelkezik a szigorított biztonsági területekre való belépést engedélyező repülőtéri azonosító kártyával, a tagállamok a 2320/2002/EK rendelet melléklete 2. 3. a) pontjának 2. albekezdésével összhangban továbbra is meghatározhatják, mely részeket tekintik a szigorított biztonsági területek kritikus részeinek.
   4. cikk
   (1)   A személyzet minden tagját, beleértve a légiszemélyzetet és a náluk található tárgyakat át kell vizsgálni, mielőtt az 1. cikk 1. bekezdés a) pontjában hivatkozott részekre való belépésüket engedélyeznék, amennyiben e részek a terminálépület részét képezik.
   (2)   Legkésőbb 2006. január 1-jéig a tagállamok meghozzák azon intézkedéseket, melyek értelmében a személyzet minden tagját, beleértve a légiszemélyzetet és a náluk található tárgyakat átvizsgálják, mielőtt az 1. cikk 1. bekezdés a) pontjában hivatkozott részekre való belépésüket engedélyeznék.
   (3)   Legkésőbb 2009. július 1-jéig a tagállamok meghozzák azon intézkedéseket, melyek értelmében a személyzet minden tagját, beleértve a légiszemélyzetet és a náluk található tárgyakat átvizsgálják, mielőtt az 1. cikk 1. bekezdés b) pontjában hivatkozott részekre való belépésüket engedélyeznék.
   5. cikk
   Legkésőbb 2009. július 1-jéig, amennyiben a biztosított csomagot átvizsgálatlan személyzet kezeli, intézkedéseket kell hozni annak biztosítása érdekében, hogy e csomagot ne bolygassák meg, mielőtt azt a repülőgépre rakják.
   6. cikk
   (1)   A 4. cikktől eltérve, a személyzetet nem kell átvizsgálni a szigorított biztonsági területek kritikus részeire való belépésük engedélyezése előtt, feltéve, hogy őket a személyzet egy átvizsgált és illetékes tagja kíséri.
   A kísérő felel a biztonsági előírásoknak a személyzet kísért tagja által történő bármely megszegéséért.
   (2)   A 4. cikktől eltérve, a személyzetnek egy, a szigorított biztonsági területek kritikus részeit ideiglenesen elhagyó átvizsgált tagját nem kell visszaérkezésekor újból átvizsgálni, feltéve, hogy megfelelő folyamatos megfigyelés alatt állt annak biztosítása érdekében, hogy tiltott tárgyakat ne vigyen be e szigorított biztonsági területek kritikus részeire.
   7. cikk
   A 6. cikktől eltérve, amennyiben át nem vizsgált személyek bejuthattak a szigorított biztonsági területek kritikus részeire, ezeken a területeken teljes biztonsági vizsgálatot kell tartani.
   8. cikk
   Ez a rendelet 2004. július 1-jén lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2004. június 21-én.
      
         
            a Bizottság részéről
         
         Loyola DE PALACIO
         
         
            alelnök
         
      
   
   
      (1)  HL L 355., 2002.12.30., 1. o.